प्रकृति पढाइमा मध्यम थिई। कुनै कक्षा दोहोर्‍याउनु परेन। गाउँकै कलेजबाट बाह्र कक्षा पास गरेपछि राजधानीमा स्नातक पढ्ने निधो भयो। ऋणधन गरेर गर्जो टरेकै थियो। जेठी छोरीलाई उच्चशिक्षाको लागि राजधानी पठाउने कुरामा कसैले विमति राखेन। काठमाडौंमा स्नातकको पढाइ सुरु गरी। स्नातक प्रथम वर्षको अन्त्यतिर आइपुग्दा आफ्नो भित्री इच्छा पूरा गर्ने सम्भावनाको खोजी भयो। सरकारी जागिरको लागि लोकसेवा आयोगको परीक्षा पास गर्नुपर्थ्यो। राजधानीमा परीक्षाको तयारी गर्ने ठाउँ धेरै थिए। दुईचार हजार शुल्क तिरेर तयारी गर्नुपर्थ्यो। अनुभवी सरकारी जागिरेहरुले कक्षा लिन्थे। अलिकति चलाख र मेहेनती मान्छेलाई गाह्रो थिएन। यी सबै कुरा बुझिसकेपछि उसले त्यही बाटो पछ्याई।
